Ek is nié lid van klub, sê Malema | Netwerk24
Deur Bonolo Selebano 23 April 2019 18:06
Julius Malema, EFF-leier, Dinsdag op die Randse Skou. Foto: Bonolo Selebano
Julius Malema sê hy is nié lid van die eksklusiewe Inanda-buiteklub in Johannesburg nie – net sy vrou is.
Die leier van die EFF het Dinsdag op die Randse Skou by dié party se stalletjie aan verslaggewers gesê sy vrou, Mantwa Matlala Malema, het daarby aangesluit.
Die Sunday Times het Sondag berig Malema het in weerwil van sy sosialistiese uitsprake nou toegang tot die rykmansklub.
Volgens Malema verskyn sy naam op die ledelys slegs omdat hy met Mantwa getroud is.
"Ek woon nie in Hyde Park nie. My vrou woon in Hyde Park. Sy het by die klub aangesluit omdat die gimnasium nader en veiliger vir haar is," sê hy.
Volgens Malema het hy aan haar gesê om nie sy naam as haar eggenoot in te vul nie, omdat dit "sou lei tot stories".
Ek woon nie in Hyde Park nie. My vrou woon in Hyde Park.
Die klub het volgens sy vrou egter daarop aangedring dat albei hul besonderhede op die aansoekvorm ingevul moet word.
"Daar is niks wat ek daaraan kan doen nie. Ek het nie aangesluit nie, sy het aangesluit.
"Ek gee nie voor ek is van die werkersklas nie, maar dit beteken nie dat ek onbewus is van die stryd wat die werkersklas moet voer nie."
Hy het ook uitgevaar teen die mediadekking van die EFF se verkiesingsveldtog en gesê daar is 'n berekende poging deur die SAUK en eNCA om nie die party se geleenthede te dek nie.
Soos die EFF se onlangse vroueoptog teen geslagsgeweld in Johannesburg.
"Niemand het daaraan aandag gegee nie. Weet jy wat is wel gedek? Malema wat by die Inanda-klub aansluit."
Volgens hom hou die SAUK se antwoord dat die uitsaaier nie van die optog geweet het nie, nie water nie.